Τεχνολογικό Εκπαιδευτικό Ίδρυμα Στερεάς Ελλάδας

Το Τεχνολογικό Εκπαιδευτικό Ίδρυμα Στερεάς Ελλάδας ήταν Ελληνικό Τριτοβάθμιο Εκπαιδευτικό Ίδρυμα το οποίο προέκυψε από τη συγχώνευση του Τ.Ε.Ι. Χαλκίδας (1986), με έδρα τη Χαλκίδα, και του Τ.Ε.Ι. Λαμίας (1994) με έδρα τη Λαμία, σύμφωνα με το Προεδρικό Διάταγμα 100 τον Ιούνιο του 2013. Το 1970, όταν ιδρύθηκε το Κ.Α.Τ.Ε.Ε. Λαρίσης, ορισμένα τμήματα που υπήρχαν στη Λαμία, ως ανεξάρτητες επαγγελματικές σχολές (Σχολή Μηχανικών Παναγιωτόπουλου «Η Λαμιακή» (1950)), εντάχθηκαν στο Κ.Α.Τ.Ε.Ε. Λαρίσης και αργότερα ονομάστηκε Τ.Ε.Ι. Λαρίσης το 1983. Το 1994, τα τμήματα της Λαμίας, της Θήβας, της Αμφίσσης και του Καρπενησίου διεκδίκησαν την ανεξαρτησία τους από το Τ.Ε.Ι. Λαρίσης και ιδρύθηκε το Τ.Ε.Ι. Λαμίας. Διέθετε τέσσερις σχολές και στελεχωνόταν από 250 άτομα προσωπικό, εκ των οποίων 137 τα μέλη του εκπαιδευτικού προσωπικού. Έχει περίπου 20.000 σπουδαστές. Διαθέτει κτιριακές εγκαταστάσεις σε 5 πόλεις της Στερεάς Ελλάδας (Λαμία, Χαλκίδα, Θήβα, Καρπενήσι, Άμφισσα) και επιβλέπει το Κέντρο Τεχνολογικής Έρευνας της Στερεάς Ελλάδας. Στις αρχές του 2019, το Τ.Ε.Ι. Στερεάς Ελλάδας καταργήθηκε ως αυτοτελές νομικό πρόσωπο σύμφωνα με τον υπ' αριθμό 4589 Νόμο που δημοσιεύθηκε στο ΦΕΚ Α' 13/29-01-2019.Τα Τμήματα της Χαλκίδας εντάχθηκαν στο Ε.Κ.Π.Α., τα Τμήματα Δασοπονίας και Διαχείρισης Φυσικού Περιβάλλοντος, Διοίκησης Συστημάτων Εφοδιασμού και Διοίκησης, Οικονομίας και Επικοινωνίας Πολιτιστικών και Τουριστικών Μονάδων εντάχθηκαν στο Γεωπονικό Πανεπιστήμιο Αθηνών και τα Τμήματα Ηλεκτρονικών Μηχανικών ΤΕ, Μηχανικών Πληροφορικής ΤΕ, Νοσηλευτικής και Φυσικοθεραπείας εντάχθηκαν στο Πανεπιστήμιο Θεσσαλίας. Επιπλέον, το πάσης φύσεως προσωπικό του Τ.Ε.Ι. Στερεάς Ελλάδας στις υπηρεσίες του Τ.Ε.Ι. στα Ψαχνά εντάχθηκε αυτοδικαίως στο Ε.Κ.Π.Α., το προσωπικό στη Θήβα, το Καρπενήσι και την Άμφισσα εντάχθηκε στο Γεωπονικό Πανεπιστήμιο Αθηνών και το προσωπικό στη Λαµία εντάχθηκε στο Πανεπιστήμιο Θεσσαλίας.

 Τμήμα Ηλεκτρονικών Μηχανικών Τ.Ε. (με έδρα τη Λαμία) Τμήμα Μηχανικών Πληροφορικής Τ.Ε. (με έδρα τη Λαμία) Τμήμα Ηλεκτρολόγων Μηχανικών Τ.Ε. (με έδρα τη Χαλκίδα) Τμήμα Μηχανολόγων Μηχανικών Τ.Ε. (με έδρα τη Χαλκίδα) Τμήμα Μηχανικών Αεροσκαφών Τ.Ε. (με έδρα τη Χαλκίδα) Τμήμα Μηχανικών Αυτοματισμού Τ.Ε. (με έδρα τη Χαλκίδα) Τμήμα Φυσικοθεραπείας (με έδρα τη Λαμία) Τμήμα Νοσηλευτικής (με έδρα τη Λαμία) Τμήμα Δασοπονίας και Διαχείρισης Φυσικού Περιβάλλοντος (με έδρα το Καρπενήσι) Τμήμα Λογιστικής και Χρηματοοικονομικής (με έδρα τη Χαλκίδα) Τμήμα Διοίκησης Συστημάτων Εφοδιασμού (με έδρα τη Θήβα) Τμήμα Διοίκησης Τουρισμού (με έδρα την Άμφισσα) Η βιβλιοθήκη του Ιδρύματος στην πόλη της Λαμίας απευθύνεται στα μέλη του Ιδρύματος, τα οποία είναι το εκπαιδευτικό και διοικητικό προσωπικό και οι σπουδαστές του αλλά και στο ευρύ κοινό που την επισκέπτεται και ωφελείται από τις υπηρεσίες της. Κύριος σκοπός της είναι να εξυπηρετεί τους χρήστες της ακαδημαϊκής κοινότητας που καλύπτει και να εξυψώνει το μορφωτικό τους επίπεδο, να υποστηρίζει τις ερευνητικές και πληροφοριακές τους ανάγκες μέσα από συλλογές, υπηρεσίες και πηγές πληροφόρησης που τους παρέχει και να προωθεί την εκπαίδευση και το έργο του Ιδρύματος. Για την επίτευξη του σκοπού της, έχει θέσει ως στόχους την ανάπτυξη υπηρεσιών βιβλιογραφικής υποστήριξης, την εξακρίβωση των αναγκών των χρηστών ώστε να είναι σε θέση να τις καλύπτει, την εξασφάλιση του απαραίτητου ειδικευμένου προσωπικού και την διαρκή επιμόρφωση του, τη πληροφόρηση των εξωτερικών χρηστών για πληροφορίες που μπορούν να δοθούν από την βιβλιοθήκη, την αξιοποίηση των νέων Τεχνολογιών Πληροφορικής και επικοινωνιών και την παρακολούθηση και υιοθέτηση των εξελίξεων στη Βιβλιοθηκονομία και την Επιστήμη της Πληροφόρησης. Διατηρεί σύγχρονη συλλογή η οποία καλύπτει όλες τις θεματικές περιοχές που απασχολούν οι σχολές του Ιδρύματος και εμπλουτίζεται βάσει των αναγκών της ακαδημαϊκής κοινότητας που εξυπηρετεί και των εκπαιδευτικών προγραμμάτων που αναπτύσσονται και επιπλέον, την οργανώνει σύμφωνα με ελληνικά και διεθνή πρότυπα. Διατηρεί παράρτημα στο Καρπενήσι και στην Άμφισσα και απασχολεί ειδικευμένο προσωπικό το οποίο είναι κατάλληλο να βοηθήσει και να καθοδηγήσει τον χρήστη στη σωστή χρήση των υπηρεσιών της. Για την καταλογογράφηση του υλικού της χρησιμοποιεί τους Αγγλοαμερικάνικους Κανόνες Καταλογογράφησης (AACR2) και για την ταξινόμηση του, το Διεθνές Δεκαδικό Σύστημα του Dewey (DDC). Η βιβλιοθήκη έχει μοιράσει τις λειτουργίες της σε 6 τομείς με διαφορετικές αρμοδιότητες στον καθένα: Τομέας Διοικητικής Υποστήριξης, με ευθύνη για την προετοιμασία και διαχείριση εγγράφων, την παρακολούθηση και τον συντονισμό τεχνικών εργασιών συντήρησης του χώρου. Τομέας Προσκτήσεων-Προμηθειών Υλικού, με αρμοδιότητες τη διαδικασία προκήρυξης, παραγγελίας του υλικού, παρακολούθησης της παραλαβής των βιβλίων - περιοδικών και την ενημέρωση της διοίκησης της Βιβλιοθήκης. Τομέας Επεξεργασίας Υλικού, με ευθύνη για την τεχνική επεξεργασία του υλικού της βιβλιοθήκης (καταλογογράφηση, ταξινόμηση και θεματική ευρετηρίαση) και την ηλεκτρονική οργάνωση του δημόσιου καταλόγου της (OPAC). Τομέας Περιοδικών, στο οποίο έχουν τεθεί αρμοδιότητες για την πρόσκτηση, την τεχνική επεξεργασία, τη διαχείριση και την ταξιθέτηση των περιοδικών που διαθέτει η βιβλιοθήκη. Τομέας Εξυπηρέτησης Χρηστών, για θέματα που αφορούν την κυκλοφορία του υλικού εντός και εκτός της Βιβλιοθήκης (δανεισμός), την ενημέρωση των χρηστών, τον έλεγχο, τη προστασία και τακτοποίηση του υλικού στα ράφια, την εποπτεία του αναγνωστηρίου και την τήρηση αρχείου χρηστών. Τομέας Τεκμηρίωσης, Πληροφόρησης και Νέων Τεχνολογιών, με αρμοδιότητες σχετικές με την ηλεκτρονική πληροφόρηση (online πρόσβαση σε ελληνικά και διεθνή πληροφοριακά συστήματα και βάσεις δεδομένων, εντοπισμός πληροφοριών σε ειδικά θέματα). Με σκοπό την πληροφοριακή υποστήριξη και την ερευνητική διαδικασία των χρηστών, η βιβλιοθήκη διαθέτει τις εξής υπηρεσίες: Δημόσιος Κατάλογος (OPAC).Ο κατάλογος της βιβλιοθήκης, που είναι σε online μορφή, διατίθεται για την αναζήτηση του υλικού της . Δανεισμός. Τα μέλη της βιβλιοθήκης που έχουν εκδώσει την κάρτα δανεισμού μπορούν να δανειστούν το υλικό της, εκτός του πληροφοριακού (λεξικά κ.ά.), ενώ οι εξωτερικοί χρήστες δεν έχουν δικαίωμα δανεισμού παρά μόνο επιτόπιας χρήσης. Περιοδικά. Διατηρεί συλλογή με περιοδικά που καλύπτουν εκπαιδευτικούς και επιστημονικούς κλάδους. Οπτικοακουστικό υλικό. Διαθέτει λίστα με CD-ROMs που μπορούν να χρησιμοποιηθούν από τους χρήστες. Πτυχιακές εργασίες. Οργανώνει και διατηρεί αρχεία σε έντυπη μορφή με πτυχιακές εργασίες που εκπονήθηκαν στο Ίδρυμα. Φωτοτύπηση. Ο χρήστης με τη δυνατότητα φωτοτύπησης μπορεί να φωτοτυπήσει υλικό που δε δανείζεται, με πληρωμή αντίτιμου ποσού. Αναγνωστήριο. Έχει εξασφαλίσει στους χρήστες ένα κατάλληλο χώρο για μελέτη και ανάγνωση υλικού της. Συνεργασία με άλλες βιβλιοθήκες. Συνεργάζεται με άλλες βιβλιοθήκες σε ελληνικό και διεθνές επίπεδο. Εκπαίδευση χρηστών. Οργανώνει ολοκληρωμένα προγράμματα εκπαίδευσης και σεμινάρια για τη χρήση των υπηρεσιών και των πληροφοριακών πηγών που διαθέτει. Βιβλιοστάσιο. Είναι η αίθουσα όπου η βιβλιοθήκη διατηρεί τη συλλογή της. Νησίδα ηλεκτρονικών υπολογιστών. Παρέχει θέσεις εργασίας με Η/Υ και ελεύθερη σύνδεση στο Διαδίκτυο για την επιστημονική μελέτη και έρευνα σε χρήσιμες πηγές και διαθέσιμες πληροφορίες. Επιπλέον, ο χρήστης μπορεί να αναζητήσει στους ηλεκτρονικούς καταλόγους των παραρτημάτων της, οι οποίοι περιλαμβάνουν τις βιβλιογραφικές εγγραφές του υλικού της: Ο Δημόσιος κατάλογος της βιβλιοθήκης Καρπενησίου (OPAC). Ο Δημόσιος κατάλογος της βιβλιοθήκης Άμφισσας (OPAC). Ο συλλογικός κατάλογος βιβλιοθηκών του Τ.Ε.Ι. Λαμίας, ο οποίος επιτρέπει την ταυτόχρονη αναζήτηση σε όλους τους καταλόγους των βιβλιοθηκών του Ιδρύματος. Το site του ΤΕΙ Στερεάς Ελλάδας Αρχειοθετήθηκε 2014-03-02 στο Wayback Machine. Επίσημη ιστοσελίδα της Βιβλιοθήκης